**Notat fra felles styremøte i Midt-Norge Travforbund, Leangen Travbane AS og Leangentravets Eiendom AS tirsdag 12. juni 2018 kl 17:00.**

**Sted: Tregården Restaurant og selskapslokaler, adresse: Ulavegen5, 7045 Trondheim.**

**Tilstede: Asbjørn Opdal, Morten Valstad, Ketil Oksvold, Jan Frode Holltrø, Gunnar Bergem, Ola Eidsmo, Gaute Inge Helseth, Ronny Risvik, Thea Indrebø, Roger Rundhaug, Sverre Hosen, Håvard Winther Storler, Rune Setsaas, Per Dag Hole, Per Tronstad, Hilde Schiefloe, Magne Løfaldli, Roar Øverbø, Odd Haugdahl, Reidar Samskott, Robert Jakobsen og Kristin Brekken.**

**Saksliste – felles**

Møtet ble åpnet av Asbjørn Opdal som kort orienterte om dagens agenda, før det ble servert middag.

**Sak 1: Orientering om skattefritaket for Nye Leangen.**

Tone Lillestøl fra Ernst & Young orienterte om skattefritaket, via Skype kl 18:10.

Hennes presentasjon er utsendt til styrene i etterkant. Skattevedtaket var utsendt på forhånd.

Etter presentasjonen fra Tone Lillestøl, ble det åpnet for spørsmål etterfulgt av en diskusjon rundt bordet for å skape en felles forståelse av situasjonen. Det vil være viktig å bruke Ernst & Youngs kompetanse på skatt og moms.

**Sak 2: Leangentravets Eiendom AS**

Per Tronstad orienterte om status for «Nye Leangen». Behandlingen i kommunestyret av KPA i Malvik kommune ble i mai utsatt til 18. juni. Etter førstegangsbehandlingen er det høring og ferie, før det blir annengangs behandling i kommunestyret i oktober.

Nye Veier regner med at de er klare for oppstart tidlig i 3. kvartal i 2019, det gir marginalt med tid for vår reguleringssak, som vil kunne gjennomføres på 8 – 10 mnd. Det er omsøkt 230 dekar i KPA.

**Sak 3: Leangen Travbane AS**

Håvard Winter Storler og Robert Jakobsen redegjorde for status på i driftsselskapet.

En avlyst kjøredag ga ca kr 250000,- i ekstra utgifter. Heldigvis har stor innmelding til løpene ført til at det er arrangert flere løpsdager med 10 og 11 spilleløp. Dette har gitt en liten kompensasjon til hesteeierne for løpsdagen som ble avlyst. Per Jørgensen er engasjert og jobber med sponsorer og arrangement. Det jobbes for fullt mot Midtsommertravet. I år vil man produsere ett magasin til Midtsommertravet, som vil inneholde program for fredag og lørdag, samt stoff om løpene og trønderske hester og hesteeiere.

Det jobbes med Travskolen, som blir etablert i stallen til Roar Walsøe. Lisa Ranita Johansen er ansatt til å drive Travskolen, og Roar Walsøe vil være en ressurs for aktiviteten. Det er gjennomført befaring på Sørlandet og i Østersund, på travskolene der. Dette vil bli en flott rekrutteringsarena.

**Trondheim 13.06.18**

**Sverre Hosen**